पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़। पिता ने डांटा नहीं था, लेकिन उनकी डांट के खौफ से ही महज 13 साल की बच्ची ने जान दे दी। दड़वा में सोमवार सुबह सोनी ने खुदकुशी कर ली। उसके हाथ से पड़ोसी का मोबाइल फोन टूट गया था। मां ने डांटते हुए कहा था, आने दे तेरे पापा को, वही तुझे ठीक करेंगे।
इस पर वो इतना डर गई कि उसने कोई जहरीला पदार्थ निगल लिया। कुछ देर बाद बड़ी बहन ने उसे कांपते हुए देखा तो मां को बताया। वे उसे तुरंत सेक्टर-16 के हॉस्पिटल ले गए। लेकिन उसे बचाया न जा सका।
सोनी दड़वा के गवर्नमेंट स्कूल में सातवीं क्लास में पढ़ती थी। स्कूल में छुट्टियां होने के कारण सोमवार को वह घर पर ही थी। सुबह करीब 10 बजे वह खेलने के लिए पड़ोसी का मोबाइल फोन अपने साथ ले आई, इस बात से बेखबर कि यह उसकी जिंदगी का आखिरी 'खिलौना' बन जाएगा। इसी बीच खेलते हुए मोबाइल उसके हाथ से छूट गया और गिरकर टूट गया।
काश, जल्दी न उठती सोनी
बेटी की मौत पर पूरा परिवार रो-रोकर बेहाल है। पिता इंद्रकांत बार-बार यही कह रहे थे कि काश वो आज भी देर तक सोती रहती। उन्होंने बताया कि सोनी सुबह देर से उठती थी। छुट्टी के दिन तो वह और भी लेट उठा करती थी। लेकिन सोमवार को वह अपने दोनों बहन-भाई से पहले उठ गई। रोज की तरह वो देर तक सोती रहती, तो शायद यह हादसा होता ही ना। सोनी की मां गीता मानने को ही तैयार नहीं थीं कि बेटी उन्हें हमेशा के लिए छोड़ गई है। सोनी की बड़ी बहन सुष्मिता दसवीं क्लास में पढ़ती है, छोटा भाई सोनू छठी में है।
13 साल का बच्चा आमतौर पर ऐसा कदम नहीं उठा सकता। फिर भी ऐसी घटनाओं से बचने के लिए जरूरी है कि पेरेंट्स अपने बच्चों को ज्यादा लाड़-प्यार न दें, उन्हें रफ-टफ बनाएं। बच्चे अब पेरेंट्स की डांट को अपने लिए शर्मनाक मानने लगे हैं, यह एक खराब स्थिति है। पेरेंट्स को चाहिए कि वे प्यार के साथ बच्चों को यह भी समझाएं कि डांटना उनके हित के लिए ही है। प्रोफेसर राजेश गिल, सोशल साइंटिस्ट, पंजाब यूनिवर्सिटी
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn